Sámediggi čájeha Gunvor Guttorma ja Josef Halse dáidaga

Sámedikki dievasčoahkkima botta 14.06 - 18.06, čájeha Sámediggi dáidaga ja duoji maid Gunvor Guttorm lea duddjon ja Josef Halse lea dahkan.

Josef Halses lea musihkkárduogáš. Son lea Beaivváš Sámi Teáhteris lávddiid hápmen ja ráhkadan plakáhtaid ja illustreren prográmmaid. Son lea oahpu gazzan Statens Håndverks- og Kunstindustriskoles, gos lei Egil Weiglin ja Kåre Jonsborg oahpahallin 1975-79. Dan maŋŋá lei aktiivvalaš Máze joavkkus. Halsii juolluduvvui stáhta vuođđudanstipeanda 1982:s ja stáhta viđa jagi bargostipeanda 1995:s.

Gunvor Guttorm lea dovddus ja rámiduvvon duodjeáššedovdi ja seammás aktiivvalaš duojár. Sus lea oahppu Romssa Árktalaš Universitehtas, Álttás ja Hámmárfeasttas.

Son gergii mastergráda Statens Lærerhøyskoles Oslos ja 2003:s gergii nákkosgirjjis Romssa Universitehtas mas lei tihttelin "Duoji bálgát-en studie:håndverk som en visuell opplevelse i et urfolk".

Son lea bargan duodjeoahpaheaddjin ja oahpahan fágasuorggi 1994 rájes.

Son šattai duodjeprofessorin Sámi Allaskuvllas 2010:s ja barggai rektorin doppe 2015 rádjai.